**Csongrád Város Polgármesterétől**  **M**

Száma: Fjl/9-2/2024.

Témafelelős: Forgó M.

**ELŐTERJESZTÉS**

**Csongrád Városi Önkormányzat Városgazdasági, Ügyrendi és**

**Összeférhetetlenségi Bizottsága 2024. január 22-i ülésére**

Tárgy: A Csongrád, Szent Rókus tér 6. szám alatti pékség bérleti szerződésének meghosszabbítása

Tisztelt Bizottság!

Az önkormányzat tulajdonát képezi a Csongrád, Szent Rókus tér 6. szám alatti pékség és a hozzá tartozó lakóingatlan rész, melyre a Belvárosi Pékség Bt-vel megkötött bérleti szerződés 2023. december 31. napján lejárt, és a bérlő kezdeményezte a bérleti szerződésének további 5 évre történő meghosszabbítását a korábbi szerződéses feltételek mellett.

A pékség bérleti díja 2023. évben 30.091 Ft/hó + ÁFA volt, a lakóingatlan lakbére pedig – tekintettel használatának közösségi jellegére – 2.000 Ft/hó. A bérlő a szolgálati lakást lakhatási célokra nem használja, az ingatlanrészben rendszeresen iskolások részére tart bemutató sütéseket, kézműves foglalkozásokat, ahol a pékmesterséggel ismerteti meg a gyerekeket.

A bérlőnek a bérbeadó felé az üzlethelyiség vonatkozásában bérleti díj tartozása nincs.

Tekintettel arra, hogy a pékség tevékenysége a városrész és a város lakóinak ellátása szempontjából fontos lakossági igényt elégít ki az ott készült kenyér és egyéb pékáru egyedi, házias jellege miatt, az üzlet fennmaradásának érdekében javasolom a kérelem jóváhagyását, és a 8/2013.(II.25.) önkormányzati rendelet (vagyonrendelet) 6. § (4) bek. alapján a pályázat illetve árverés alóli mentesítés megadásával a bérleti szerződés fentiek szerinti módosítását, a szerződés egyéb rendelkezéseinek változatlanul hagyása mellett.

Kérem az előterjesztés megtárgyalását, és a határozati javaslat elfogadását.

## HATÁROZATI JAVASLAT

Csongrád Városi Önkormányzat Városgazdasági, Ügyrendi és Összeférhetetlenségi Bizottságamegtárgyalta „A Csongrád, Szent Rókus tér 6. szám alatti pékség bérleti szerződésének meghosszabbítása” tárgyú előterjesztést, és az alábbi határozatot hozza:

A Bizottság a 8/2013.(II.25.) önkormányzat rendelet 6. § (4) bek. alapján, a kereskedelmi tevékenységének folytatása érdekében a pályázat illetve árverés alóli mentesítést a Belvárosi Pékség Bt. részére megadja.

A Bizottság felkéri a polgármestert a bérleti szerződés határidejének 2028. december 31. napjáig történő meghosszabbítására, a szerződés egyéb rendelkezéseinek változatlanul hagyása mellett.

Felelős: Bedő Tamás polgármester

Határidő: azonnal

Csongrád, 2024. január 15.

 Bedő Tamás

 polgármester